《去妇词》
明代·江源

忆初嫁君时，两情誓不易。女训宁暂违，蘋蘩亦极力。

云何异初志，遂成参商隔。新欢似桃李，旧爱变荆棘。

令德鲜不亏，妾身固不惜。去去从此辞，出门泪横臆。

行路正迟迟，怕逢旧亲戚。不辨东与西，一去复何适。

羞作水上凫，宁化山头石。中心君岂知，百年誓贞白。

作者简介：明广东番禺人，字一原。成化五年进士。任上饶知县，清讼狱，百姓感服。迁户部主事，历郎中，清慎自持，且有文誉。以忤权贵出为江西按察佥事。综理屯田水利，烛奸刷弊，不动声色。擢四川副使，乞休归，优游泉石，以诗自娱。卒年七十二。有《桂轩集》。